Mediatiedote 16.12.2014

**Pääkallokelit ovat taas täällä**

**Talvi on nyt Etelä-Suomessakin tuonut mukanaan nollan ympärillä pyörivät lämpötilat ja liukkaat kelit. Kevyen liikenteen väylällä tai suojatiellä jää kaataa kävelijän äkkiä sairaalakuntoon. Invalidiliitto muistuttaa Pääkallokelit-kampanjassaan talvikunnossapidon tärkeydestä ja liukastumistapaturmien ehkäisystä.**

Liukastuminen jäisellä tai lumisella tiellä voi olla harmillinen juttu, mutta myös pitkän sairausloman vaativa vakava tapaturma. Jalankulkijoille sattuu talvikuukausina moninkertainen määrä onnettomuuksia kesäkuukausiin verrattuna, ja vaarallisinta aikaa on marras–joulukuu, jolloin tietkin ovat yleensä liukkaimmillaan. Suurin osa jalankulkuonnettomuuksista tapahtuu yli 65-vuotiaille, ja tässä ikäryhmässä liukastuminen voi olla jälkiseurauksineen hyvinkin kohtalokas. Toisaalta myös työikäisille, tapahtuu paljon onnettomuuksia.

Kampanjan verkkosivuilla pääkallokelit.fi muistutetaan muun muassa hyvän tasapainon merkityksestä ja varovaisuudesta liukkaaseen aikaan. Teiden kunnossapidosta vastaavia Invalidiliitto muistuttaa liukkauden ehkäisyn ja muun talvikunnossapidon tärkeydestä. Pimeään, lumettomaan aikaan liukas paikka voi olla pimennossa ja tulla eteen aivan yllättäen.

Pääkallokelit-kampanja on verkossa osoitteessa pääkallokelit.fi. Verkkosivuilla voi jakaa tietoa vaarallisista paikoista, ja Invalidiliitto välittää tiedon kunnossapidosta vastaaville tahoille.

Kampanja toteutetaan yhteistyössä Suomen Judoliiton kanssa.

Lisätietoja:

Tiedottaja Kirsi Maunula, kirsi.maunula@invalidiliitto.fi, p. 044 765 0505